Максім Скавыш

**Максім Скавыш** ( 13 лістапада 1989 году, Менск) — колішні беларускі футбаліст, які гуляў нападнікам. Мае на сваім рахунку матчы ў складзе нацыянальнай зборнай Беларусі. Найлепшы бамбардзір Найвышэйшай лігі і футбаліст Беларусі 2020 году.

## Кар’ера
### Клюбная
Выхаванец менскай футбольнай школы «Зьмена». З 2007 году пачаў гуляць за барысаўскі БАТЭ. У матчы плэй-оф Лігі Эўропы зь «Літэксам» (Баўгарыя) 27 жніўня 2009 году напачатку даў галявы пас Радзівонаву, а напрыканцы матчу і сам забіў гол.

У сакавіку 2012 году разам зь Міхаілам Гардзейчуком быў аддадзены ў арэнду з БАТЭ ў бабруйскую «Белшыну», якую пакінуў у лістападзе 2012 году. У лютым 2013 году быў аддадзены ў арэнду калінінградзкай «Балтыцы» да 31 траўня 2013 году. У траўні 2013 году «Балтыка» набыла правы на Скавыша ў БАТЭ і ён падпісаў з калінінградзкім клюбам кантракт на два гады. У ліпені 2015 году падпісаў кантракт з жодзінскім «Тарпэда-БелАЗ». У чэрвені 2016 году падпісаў кантракт на адзін год з клюбам «Гапаэль» з Кфар-Савы. У студзені 2017 году пакінуў «Гапаэль» і вярнуўся ў «Тарпэда-БелАЗ». У сьнежні 2017 году падпісаў кантракт з барысаўскім БАТЭ. У складзе барысаўскай каманды стаў пераважна выходзіць на замену. У сэзоне 2018 году зарабіў на свой рахунак 11 галоў у Найвышэйшай лізе, зь іх 8 па выхадзе на замену.

У сэзоне 2019 году чаргаваў выхады ў стартавым складзе і на замену, з 10 галамі стаў другім бамбардзірам каманды. У верасьні 2019 года падоўжыў кантракт з барысаўчанамі. У сэзоне 2020 году стаў найлепшым бамбардзірам чэмпіянату Беларусі з 19 галамі, а таксама быў абраны футбалістам года Беларусі. У ліпені 2021 году перайшоў у салігорскі «Шахцёр». У студзені 2024 году скасаваў кантракт з салігорскім клюбам і далучыўся да «Тарпэда-БелАЗ». Па вяртаньні ў Жодзін зноў пачаў шмат праводзіць галоў, часта пасьля выхаду на замену. Стаў трэцім бамбардзірам чэмпіянату 2024 году, маючы на сваім рахунку 15 галоў. А таксама паводле вынікаў першага сэзону быў прызнаны найлепшым гульцом клюбу. 14 чэрвеня 2025 году ў матчы 12-га тура Найвышэйшай лігі вызначыўся голам у браму «Менску». Гэтым голам ён паўтарыў рэкорд Юрыя Мархеля паводле колькасьці праведзеных галоў у складзе за жодзінскі клюб у чэмпіянатах Беларусі. У абодвух футбалістаў на той час стала па 33 галы.

У сьнежні 2025 году завяршыў прафэсійную гульнёвую кар’еру.

### Міжнародная
Гуляў за моладзевую зборную Беларусі, зь ёй здабыў бронзавы мэдаль чэмпіянату Эўропы 2011 году ў Даніі, на гэтым чэмпіянаце забіў мяч у браму зборнай Ісландыі. З 2011 году гуляў за алімпійскую зборную Беларусі. На Алімпійскіх гульнях 2012 году выйшаў на замену ў адным матчы.

3 чэрвеня 2013 году дэбютаваў у нацыянальнай зборнай Беларусі ў таварыскай гульні супраць зборнай Эстоніі. Пасьля 2014 году доўгі час не выклікаўся ў зборную, але ў сакавіку 2017 году зноўку патрапіў у каманду пасьля таго, як яе ачоліў галоўны трэнэр «Тарпэда-БелАЗ» Ігар Крывушэнка.

## Узнагароды і дасягненьні
**БАТЭ**:
* Чэмпіён Беларусі: 2008, 2009, 2010, 2011, 2018
* Уладальнік Кубка Беларусі: 2010, 2016, 2020, 2021
* Уладальнік Супэркубка Беларусі: 2010, 2011

**«Шахцёр»**:
* Чэмпіён Беларусі: 2021, 2022
* Уладальнік Супэркубка Беларусі: 2023

**Беларусь**:
* Бронзавы прызэр маладзёвага чэмпіянату Эўропы: 2011
* Удзельнік летніх Алімпійскіх гульняў: 2012

**Асабістыя**:
* Футбаліст году Беларусі: 2020
* Найлепшы гулец чэмпіянату Беларусі: 2020
* Найлепшы нападнік чэмпіянату Беларусі: 2020
* У сьпісе 22 найлепшых футбалістаў чэмпіянату Беларусі: 2009, 2019, 2020, 2021, 2022

## Статыстыка

## Крыніцы

## Вонкавыя спасылкі
* Афіцыйны сайт БАТЭ — Максім Скавыш
* Статыстыка «ПБ-Инфо»
* 
* 
* 

Катэгорыя:Беларускія футбалісты
Катэгорыя:Футбалісты зборнай Беларусі
Катэгорыя:Беларускія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2012 году